
REZUMAT 


Lucrarea de față își propune prezentarea vieţii si a creaţiei renumitului compozitor de 
naţionalitate armeană — dar amintit deseori și drept un compozitor sovietic — Aram 
Haciaturian (1903-1978). Pornind de la această dualitate, de la acest paralelism interesant, 
articolul cercetează în parte — pe lângă viaţa și creaţia compozitorului — motivele istorice si 
problematica acestei „duble identități”, dar si prezenţa elementelor nationale armene în 
creația lui Aram Haciaturian. Ca să putem înțelege această dilemă, și întreaga creație a 
compozitorului, trebuie să fim conștienți de faptul cá de la începutul secolului XX, mai precis 
din anul 1920, când armata rusă a ocupat teritoriul Armeniei și ţara a devenit stat membru al 
Uniunii Sovietice, cultura armeană a fost profund influenţată de politica culturală a acesteia. 
Articolul tratează, deci, viaţa compozitorului, cariera sa muzicală, precum și contextul istoric 
al perioadei în cauză, analizând în același timp felul în care creaţia lui Aram Haciaturian este 
percepută de istoria muzicii, iar compozitorul, ca personalitate remarcabilă, considerat fiind 
compozitor armean și sovietic, european și oriental în același timp. 

Cuvinte cheie: muzică, armean, sovietic, identitate națională, Aram Haciaturian 


Introducere 


Figura compozitorului Aram Haciaturian apare în concepţia muzicologică 
europeană şi astăzi ca fiind o personalitate cu dublă identitate şi oarecum 


controversată, iar lucrările sale sunt concepute și interpretate în lumina acestui fapt. 

Haciaturian - si întreaga sa creaţie — poate fi privit, deci, în mai multe feluri: 
centrându-ne pe naționalitatea lui, ca armean; în calitate de compozitor oriental, 
caucazian, ce şi-a căutat inspiraţia în diferitele culturi estice; sau — având în vedere 
educaţia sa muzicală la Moscova, unde a și trăit majoritatea vieţii sale — drept 
compozitor sovietic (rus). 


„Pentru armeni, el este un simbol al caracterului european al naţiunii 
armene și al apartenenţei europene a acesteia din punct de vedere cultural. 
În receptarea sa, imaginea de sine a armenilor poate fi interpretată în două 
moduri: fie în termeni exotici, cu accent pe originalitatea lor naţională, sau 
ca o simplificare si adaptare a individualitátii lor la așteptările presupuse 
ale audienței (occidentale)."! [trad. n.] 


Contextul socio-istoric al vietii si creatiei lui Haciaturian poate fi inteles doar 
prin cunoasterea temeinicá a relatiilor politice si culturale dintre Armenia si Rusia 
în perioada celor două regimuri politice definitorii — Imperiul Rus Țarist si mai ales 
Uniunea Sovietică. Ca o consecinţă a perioadei îndelungate, petrecută sub ocupație 
rusă/sovietică, în Armenia, în domeniul muzicii (dar și al artelor în general) s-a 
format o gândire bazată pe îmbinarea elementelor occidentale, orientale și armene. 
În acest context, muzica occidentală înseamnă cultura muzicală bazată pe 
romantismul national european al secolului al XIX-lea, care aparține în primul rând 
repertoriului academic, profesionist. Sintagma muzică armeană se referă la muzica 
tradiţională autentică armeană, iar caracterul armean rezultă din introducerea şi 
stilizarea elementelor muzicii populare în cadrul muzicii culte - ca și în cazul școlilor 
naţionale ale secolului al XIX-lea. Muzica orientală se referă la acea muzică, care 
include elemente tipic orientale şi, de asemenea, se referă și la creația compozitorilor 
armeni, care au absorbit această abordare ca orientală a muzicii lor. Această sinteză 
a elementului local și global în cultura muzicală sovietică a compozitorilor 
caucazieni oglindește întru totul natura eterogenă a muzicii secolelor XIX-XX, 
generată de colonizare. 


1. Viaţa și creaţia compozitorului 


Aram? Haciaturian a fost o personalitate cu adevărat marcantă a vieţii 
muzicale armene, ale cărui compoziţii fac parte astăzi din şirul „clasicilor” muzicii 
secolului al XX-lea. Numele său este cunoscut și recunoscut în întreaga lume, 
iar compozițiile sale sunt interpretate pe cele mai renumite scene de teatru și săli de 
concerte. A fost — după Komitas — cel mai celebru compozitor de naționalitate 


! Brigitta Davidjants, „National Identity Construction in Music: A Case Study of Aram Khachaturian”, 
în Res Musica nr. 9, 2017, p. 7, https://resmusica.ee/wp-content/uploads/2017/11/rm9 2017 7- 
18 Davidjants.pdf (vizualizat la data de 11.03.2020). 

2 ,, Aram" în armeană înseamnă , milostiv". 

armeană, ale cărui compoziţii sunt caracterizate printr-o ritmică efervescentă, 
înlănțuiri armonice specifice, o melodică infiltrată cu motive folclorice armene si un 
colorit sugestiv al imaginilor. 

Haciaturian s-a născut la data de 6 iunie 1903 în orașul Tiflis din Georgia, 
într-o familie săracă, dar iubitoare de muzică, si încă din anii copilăriei a fost fascinat 
de melodiile populare armene. Povestise despre impresiile din copilărie astfel: 
„Vechiul Tiflis este un oraş al sunetelor, un oraş al muzicii. A fost nevoie doar de o 
plimbare de-a lungul străzilor departe de centru, pentru a mă cufunda în atmosfera 
muzicală creată de sursele cele mai variate...”3. 

La începutul secolului al XX-lea, Tiflis a fost un adevărat centru cultural al 
armenilor, unde diferitele straturi ale culturii armene — muzica populară veche, arta 
asughilor* şi arta vestică — convietuiau. Haciaturian își amintea cá a auzit cântecele 
asughilor şi sazandarilor? pe străzile din Tiflis, si, mai mult de atât, a menţionat de 
mai multe ori faptul că a absorbit această muzică în sine de mic copil. Referitor la 
contactul său cu muzica autentică armeană există si alte istorisiri — cum o asculta pe 
mama sa cântând şi cum şi-a găsit inspiraţia în aceste amintiri muzicale mai târziu, 
în calitate de compozitor. Haciaturian mărturisea că își amintea multe melodii 
cântate acasă de către părinţii săi, dar mai târziu le-a uitat parţial: „Știu primele 
cuvinte sau chiar niște motive [...], îmi pot aminti în jur de 20 de cántece"*. 

La vârsta de 10 ani, şi-a început studiile la Colegiul de Comerţ (1913-1921). 
Din această perioadă, a început să studieze deja si muzica: desi nu a cunoscut încă 
notele muzicale, a învăţat să cânte la tubă si la pian. La vârsta de 15 ani, vizitează 
teatrul pentru prima oară si rămâne impresionat de tot ceea ce aude acolo, 
hotărându-se să devină muzician. 

La vârsta de 18 ani, în anul 1921, s-a stabilit la Moscova, unde şi-a petrecut, 
apoi, partea cea mai însemnată a vieţii, până la data decesului său din 1 mai 1978. 
Iniţial, pleca în vizită la fratele său, dar a rămas în capitală, urmând cursurile 
Facultății de Matematică-Fizică si începând studiul violoncelului si compoziţiei la 
Institutul Muzical de Stat „Gnesin” (1922-1929), unde unul dintre profesorii săi era 
compozitorul Reinhold Gliere. În 1929, a fost admis la Conservatorul din Moscova, 
unde a studiat violoncelul, pianul și compoziţia până în anul 1934, cu profesorul 
renumit de compoziție Nikolai Miaskovski. Conform surselor istorice, dezvoltarea 
profesională a lui Haciaturian a fost aproape miraculoasă. Într-o perioadă foarte 
scurtă, a devenit unul dintre cei mai buni studenti ai facultății. 


3 Art World Club Magazine Online. Aram Xachaturyan, nr. 41, iunie 2020, ed. The „Community Culture 
Foundation" Non-Profit Organization, https://issuu.com/volisarings/docs/arts world club — 41.pub, 
p. 2 (vizualizat la data de 10.03.2020). 

^ Trubaduri armeni. În Armenia, asughii sunt cunoscuți din secolul al XVI-lea, ca succesorii artei gusanilor 
medievali. 


5 [nstrumentisti din Anatolia, Caucaz sau Iran, care cântau pe instrumente populare. 
6 Brigitta Davidjants, op. cit., p. 11. 

În primul an de studiu, a avut loc debutul său componistic, cu lucrarea 
intitulată Poem pentru pian, urmată de piesele intitulate Joc şi Cântec-poem (1932) 
pentru vioară și pian. Simfonia nr. 1, compoziţie care datează din 1934, a fost lucrarea 
sa de diplomă. Aceasta din urmă a fost prezentată la Sala Conservatorului din 
Moscova, sub bagheta lui E. Senkara. Prin acest opus, Haciaturian și-a finalizat o 
perioadă productivă de studiu si, în același timp, a început o nouă perioadă de viaţă 
şi de muncă creatoare, drept un compozitor intrat în stadiu de maturitate. Publicul, 
presa, colegii și prietenii au remarcat valoarea artistică ridicată a noii compoziții, 
originalitatea şi importanţa conţinutului său, bogăţia melodiilor, generozitatea 
culorilor armonice si a orchestrei si, în special, coloritul national caracteristic. Toate 
aceste compoziţii de început prevestesc deja trăsăturile caracteristice ale stilului său 
componistic: caracterul improvizator, diversitatea tehnicilor de variaţie, utilizarea 
efectelor timbrale răspândite pe scară largă în muzica instrumentală orientală, 
celebrele „secunde ale lui Haciaturian”, ostinato-ul ritmic etc. Referitor la acestea, 
Haciaturian remarcă: „Aceste secunde provin din sonoritatea instrumentelor 
populare pe care le-am auzit în copilărie: sazandartar, gamancha şi tambur. 
Predilectia mea pentru punctul de orgă provine din muzica esticá"7. 

În 1932, a fost compusă Suita pentru pian. Prima parte, Toccata, a fost larg 
recunoscută și inclusă în repertoriul multor pianiști. Creată de Haciaturian în 
tinereţe, Toccata şi-a păstrat caracterul fascinant până acum. Rodion Scedrin a scris: 
„Au trecut mulți ani de la apariția acestei piese dinamice minunate, dar chiar și 
acum, interpretarea sa provoacă entuziasmul publicului"$. 

În 1933, Serghei Prokofiev a făcut o vizită la clasa de compoziţie a lui 
Miaskovski. Întâlnirea cu acest compozitor genial l-a impresionat pe tânărul 
muzician. La rândul său, Prokofiev a fost profund impresionat de compoziţiile lui 
Haciaturian, luându-le cu el la Paris, unde au fost interpretate în scurt timp. 

În 1933, Haciaturian prezenta o nouă compoziție intitulată Suita de dans 
pentru orchestră simfonică. Compozitorul Dmitri Kabalevski scria astfel despre 
noua capodoperă: „Prima interpretare a acestei compoziţii, care a emis lumină, 
bucurie de viaţă și putere spirituală, a constituit un mare succes pentru tânărul 
compozitor, încă student, si l-a clasat imediat între primii compozitori sovietici”?. 

Printre primele sale creaţii se numără si baletul Fericirea, Concertul pentru 
vioară şi muzica la drama Bal mascat. Concertul pentru pian si orchestră, compus în 
1936, a avut, de asemenea, mare succes şi i-a adus renume în lumea muzicală 
mondială. 

În perioada celui de-al Doilea Război Mondial, compune un sir de cântece 
patriotice si marșuri pentru fanfară, cunoscutul balet Gayane (prezentat în 1942), 


7 Idem, p. 16. 

8 Autor nesemnat, „Aram Khachaturian. Life and Creative Work", Virtual Museum of Aram 
Khachaturian, http://www .khachaturian.am/eng/biography.htm (vizualizat la data de 09.03.2020). 
9 Ibidem. 

precum și Simfonia nr. 2, numită şi Simfonia cu clopot, în care sunt sugerate suferințele 
poporului în anii de război. 

Partitura baletului Gayane pe libretul lui Konstantin Derjavin a fost finalizată 
în 1942. În această compoziție, Haciaturian a sintetizat cu succes tradiţiile baletului 
clasic cu muzica folclorică armeană. De atunci, Gayane face parte din repertoriul 
teatrelor armene și internaţionale, iar cele trei suite simfonice compuse de 
Haciaturian din muzica baletului au câștigat, de asemenea, renume internațional. 

În 1944, Haciaturian a compus imnul național al Armeniei. Un an mai târziu, 
războiul s-a încheiat și în curând a apărut a treia simfonie „victorioasă”. Într-adevăr, 
a treia simfonie poate fi considerată ca fiind o odă, un adevărat imn al învingătorilor. 

În vara anului 1946, termină partitura Concertului pentru violoncel, care a fost 
interpretat cu mare succes la Moscova de Sviatoslav Knusevitski. În același timp, 
a compus - pentru prima oară pe parcursul carierei sale — un ciclu vocal pe versuri 
ale poeţilor armeni. 

În anii 1950-1960, începuse cariera sa de dirijor, iar din 1950, a fost angajat ca 
profesor la Conservatorul din Moscova. A concertat permanent în Rusia si peste 
hotare (a cântat la sălile de concert din Odesa, Kiev, Erevan, Riga, Baku, Tallin, dar 
şi în Italia, Anglia, Finlanda, Franţa, Grecia, Germania, România, Bulgaria, Polonia, 
SUA, Australia). 

Din anul 1954 datează celebrul său balet cu caracter eroic şi tragic, Spartacus 
(prezentat în 1956 la Leningrad), iar în 1960 compune patru suite orchestrale, în care 
sunt incluse unele numere din balet. În anii 1960-1970, a lucrat la cele trei sonate și 
trei concerte-rapsodii: pentru vioară si orchestră, pentru violoncel si orchestră si 
pentru pian şi orchestră. 

Haciaturian a murit în anul 1978, la Moscova, la vârsta de 75 de ani. El a fost 
înmormântat la Panteonul Komitas din Erevan, alături de Komitas și alti artisti 
armeni de renume internațional. Din 2003, un concurs internațional pentru tineri 
instrumentiști îi poartă numele, iar amintirea sa este păstrată prin Muzeul 
Haciaturian si prin statuia sa, aflată în fata Operei din Erevan. 

Precum reiese din cele relatate anterior, Haciaturian a compus numeroase 
balete, lucrări simfonice, concerte pentru pian, vioară, violoncel, lucrări camerale, 
sonate, cântece, romanțe, piese corale, muzică pentru teatru si film. Baletele 
Spartacus şi Gayane sunt creaţiile lui de cea mai mare amploare şi, în același timp, 
cele mai cunoscute. Dansul săbiilor din actul final al baletului Gayane, fiind de o 
popularitate deosebită, este prezentat adesea ca o creaţie de sine stătătoare. 

Operele lui au marcat o direcţie către un stil nou, către descoperiri și înnoiri 
cu caracter deosebit, cu toate că întreaga lui activitate creatoare, cât şi formarea 
propriului stil, au evoluat sub controlul permanent al regimului comunist. 
Prin intermediul creaţiilor sale, i-a încurajat pe tinerii compozitori să experimenteze 
cu îndrăzneală noile influenţe şi să-şi găsească vocea proprie. 

Tehnica componistică instrumentală, orchestrală colorată a lui Haciaturian 

a fost admirată atât de Șostakovici, cât si de alti compozitori recunoscuţi ai vremii, 
iar prospetimea si vitalitatea muzicii lui, care dăinuie până în zilele noastre, 
constituie o valoare cu caracter exemplar și pentru compozitorii moderni. Astfel, 
a exercitat o influenţă deosebită asupra tuturor direcțiilor tradiției muzicii armene 
culte. Legătura lui strânsă cu muzica populară armeană si cu tradiţiile muzicale 
rusești din secolul al XIX-lea conferă operei sale o notă aparte și îi definește profund 
compozițiile. Caracteristica cea mai importantă a creaţiei sale constă în faptul că în 
compoziţiile sale se regăsesc culorile înflăcărate, armonia bogată și ritmica 
efervescentă ale muzicii populare armene si ale altor popoare învecinate. 

Haciaturian, personalitate iconică a vremii sale, a constituit un exemplu 
demn de urmat pentru o serie de compozitori armeni, cum ar fi Alexander 
Arutiunian, Arno Babajanian, Tigran Mansurian, Edgar Hovannisian, Edward 
Manukian, Loris Tieknavorian. 


2. Istoria poporului armean (secolele XIX-XX) și efectele acesteia asupra 
dezvoltării vieții muzicale armene 


Armenia este o ţară creştină (în fapt, prima ţară creştină din întreaga lume), 
dar care se află într-o regiune locuită predominant de musulmani. De-a lungul 
secolelor — si mai ales în timpul Imperiului Otoman - populaţia creștină armeană a 
trecut prin mai multe încercări grele, suferinţele lor culminând cu genocidul din anul 
1915, tragedia imensă care are până astăzi cea mai mare influență asupra conștiinței 
de sine, asupra identității armene si care şi-a pus amprenta asupra vieţii tuturor 
armenilor din lume. Din cauza Genocidului, o mare parte a populaţiei 
supraviețuitoare a emigrat în toate colțurile lumii, iar cei ce au rămas în tara-mamá 
suferă și în prezent în urma gravelor probleme interetnice. 

Astfel, pe de o parte din cauza creștinismului, pe de altă parte neuitând 
genocidul din 1915, armenii se opun ideii că Armenia face parte din Orientul 
Mijlociu. Cultura armeană tinde să se pozitioneze mai mult in sfera culturală 
europeană, accentuând elementele occidentale în domeniul artelor si al muzicii, 
ca parte importantă a acestora. Conform acestei concepții, elita culturală armeană 
susține apartenenţa europeană a muzicii culte armene, indiferent de numeroasele 
elemente muzicale orientale caracteristice tradiției muzicale armene”. 

Pentru înţelegerea în profunzime a acestui conflict interior, trebuie 
conturată, urmărită şi înțeleasă în profunzime istoria frământată, soarta poporului 
armean. 

În secolul al XIX-lea, în timp ce Armenia de Vest a rămas parte a Imperiul 
Otoman (căruia îi aparținea din secolul al XV-lea), Armenia de Est a devenit parte a 
Imperiului Rus. Astfel, timp de aproape 100 de ani, din 1828 până în 1917, înainte de 


1 Brigitta Davidjants, op. cit., p. 8. 

lovitura bolșevică din 1920, actuala Republică Armeană a făcut parte din Imperiul 
Rus. 

Mai mult decât atât, cultura Armeniei de Est nu s-a mărginit la teritoriul 
actualei Armenii, ci s-a dezvoltat, de asemenea, în marile centre urbane ale regiunii 
Caucazului, locuite de comunități armene semnificative, precum Tiflis si Baku. Cel 
mai important centru cultural dintre acestea a fost orașul Tiflis (Georgia), 
caracterizat printr-o multietnicitate deosebită, colorată, a cărei populaţie includea un 
număr însemnat de armeni. Este demn de menţionat, de asemenea, că orașul a 
devenit un centru al puterii coloniale ruseşti în secolul al XIX-lea, iar multiplele 
schimbări economice și politice — în consecinţă și culturale — au dus la „rusificarea” 
parţială a populaţiei. 

Urmărind evoluţia istoriei universale, se poate sesiza foarte clar că relaţiile 
dintre popoarele cuceritoare, colonizatoare, şi naţiunile oprimate sunt caracterizate 
de ambivalentá si de conflicte grele. Colonizatorii au ca scop transformarea celor 
subjugati într-o copie a lor, dar totuşi, nu în întregime, căci relaţia colonială nu poate 
exista între egali. Pe de altă parte, desi naţiunile oprimate sunt forțate să adopte 
cultura poporului cuceritor drept exemplu, rezultatul nu poate fi niciodată o copie 
fidelă, întrucât va reflecta mereu identitatea, exprimarea si experienţa istorică a celor 
oprimati.!! O astfel de relaţie caracterizase relația Rusia-Caucaz în secolul al XIX-lea. 
Este de menţionat că Armenia și Georgia au și beneficiat de faptul că au devenit 
parte a Imperiului Rus: Tiflis, fiind centrul guvernului local, educaţia s-a dezvoltat 
şi a fost permisă o mare libertate religioasă, căci toate cele trei grupuri etnice în cauză 
erau de religie creștină. 

Aflându-se la graniţele diferitelor imperii orientale și occidentale, culturile 
caucaziene s-au caracterizat întotdeauna printr-o oarecare hibriditate. Grupurile 
etnice cu limbi, tradiţii si religii diferite au convietuit în aceste zone. Acest context a 
avut un rol deosebit de important în viața populaţiei armene, conferind un colorit 
aparte si culturii lor muzicale. 

În ceea ce privește cultura muzicală caracteristică Imperiului Rus, 
elementele orientale ale muzicii clasice rusești reflectă parcă influenţele 
evenimentelor politice, militare, ce au avut loc în procesul de extindere a teritoriului 
Imperiului: Siberia, Caucaz şi Asia Centrală, Orientul Îndepărtat şi Orientul 
Mijlociu. Astfel, invazia Caucazului coincide cu înflorirea romantismului rusesc. 

Compozitorii Școlii Nationale Rusesti s-au inspirat deseori din muzica 
Orientului. Exemplele cele mai relevante în acest sens sunt Șeherezada de Nikolai 
Rimski-Korsakov (1888), Islamey de Mili Balakirev (1869) sau Cneazul Igor de 
Aleksandr Borodin (1887). Motivele orientale au fost incluse si adaptate în muzica 
cultă, fapt ce a dus la apariţia unor stereotipuri muzicale, precum armonizarea 


u Ibidem. 

modalá a melodiilor populare diatonice, game care includeau intervale cromatice 
şi/sau nediatonice, melodii compuse în stil popular etc.2 

Având în vedere că în concepția popoarelor caucaziene Rusia Taristá era 
mai apropiată de Europa decât de Orient, armenii impártáseau o mentalitate mai 
apropiată de Imperiul Rus creştin decât de țările musulmane din jurul lor. Această 
mentalitate modelase probabil si relațiile muzicale dintre armeni si ruși: armenii au 
adoptat ideile naţionale occidentale prin intermediul Rusiei. Între compozitorii şi 
cercetătorii armeni care s-au manifestat astfel, se numără celebrul Komitas 
(Soghomon Soghomonian), Makar Ekmalian și Romanos Melikian. În calitate de 
compozitori, ei aparțineau şcolii occidentale de compoziţie, dar pretuind si 
cultivând în mare măsură și cultura lor tradiţională. (De exemplu, opera intitulată 
Arshak II a compozitorului Tigran Tchoukhadjian din 1868, considerată drept prima 
operă armeană, a fost inspirată din istoria îndepărtată a poporului armean: viața 
regelui armean Arshak al II-lea din secolul al IV-lea).% 

După o scurtă perioadă istorică a Republicii Democratice Armene, Armenia 
de Est a devenit parte a Uniunii Sovietice în anul 1920, până la căderea acesteia în 
anul 1991. Documentele istorice atestă că Rusia a supus toate naţiunile și țările 
incluse în Uniunea Sovietică unei presiuni politice deosebite, care influența toate 
aspectele vieţii, de la sistemul educational până la domeniul artelor si la represiunea 
fizică a populaţiei. 

În privinţa oprimării minorităţilor naționale, politica sovietică s-a bazat pe 
ideea lui Stalin, formulată în anul 1934, care cerea artiștilor ca creaţiile lor să fie 
„naţionale ca formă si socialiste ca si conținut” 14. 

În acest sens, se presupunea că patrimoniul cultural al popoarelor incluse în 
Uniunea Sovietică se va dezvolta în acord cu directivele de la Moscova, dar 
menţinând şi promovând într-o anumită măsură și tradiţiile naţionale. În domeniul 
muzicii, această politică a condus la construirea în fiecare republică naţională a unei 
săli de operă şi compunerea unui repertoriu aliniat acestor directive. 

Includerea melodiilor populare în creația muzicală cultă a avut ca rezultat 
nevoia culegerii, cercetării si sistematizării muzicii populare. Însă, compozitorii cu 
un trecut naţional istoric şi cultural diferit au fost nevoiţi să prelucreze melodiile 
populare sau alte elemente ale culturii populare proprii, conform modelelor şi 
tehnicilor de lucru ale compozitorilor romantici ruși. În cazul muzicienilor din 
Caucaz, această cerință presupunea, deci, imitarea anumitor aspecte orientale, 
îmbrăcate în formă occidentală. 


12 Idem, p. 9. 

13 Tigran Grigorian, Istoria si cultura poporului armean, Editura Ştiinţifică, București, 1993, p. 361. 

14 Marina Frolova-Walker, „«National in Form, Socialist in Content»: Musical Nation-Building in Soviet 
Republics", in Journal of the American Musicological Society, vol. 51, nr. 2, vara 1998, p. 121. 
https://www.jstor.org/stable/831980?seg=1 (vizualizat la data de 15.03.2020). 

Lucrări de muzicologie, XXXV/2, 2020 

104 


Agota Bodurian 
Aram Haciaturian — suflet armean fn creatia unui compozitor sovietic 


Receptarea lui Haciaturian poate fi analizatá, asadar, prin prisma a trei 
concepte paralele: caracterul armean, orientalismul si caracterul european. 
Conceptia compozitorului insusi privind aceste trei elemente ale muzicii sale reiese 
din articolele sale publicate intre anii 1949 si 1973, precum si din scrisorile private 
adresate cátre prietenii sái, colegi muzicieni si muzicologi. 


3. Haciaturian, între identitatea armeană si cea sovietică 


Viaţa si compoziţiile lui Haciaturian ne oferă informaţii interesante 
referitoare la politica culturală sovietică. 

Din anul 1943, Haciaturian a fost membru devotat al Partidului Comunist. 
În urma unei perioade de înflorire, în 1948, a fost destituit din partid, premiera 
Simfoniei a III-a generând neînţelegeri și probleme cu conducerea partidului. Însă nu 
numai Haciaturian a fost supus acestei traume: într-o singură lovitură — prin 
Decretul lui Jdanov! — opera multor scriitori, artisti plastici și compozitori 
„sovietici” a fost anulată. Li se cerea să fie, în fapt, slujitori ai Partidului Comunist, 
iar eroii operelor să fie doar muncitori, membri de partid, ingineri și pionieri. De 
asemenea, artiștii trebuiau să aibă o viziune optimistă, triumfalistă asupra vieții, 
fiind excluse stările de angoasá si moartea. Cei care nu respectau aceste reguli erau 
considerati dușmani ai poporului si erau pedepsiţi cu închisoarea sau chiar cu 
moartea. Publicarea si interpretarea creaţiei lui Haciaturian a fost interzisă, iar el, 
fiind traumatizat de acest eveniment nedrept si chiar tragic, a încetat să 
„funcţioneze” pentru o vreme. Compozitorii epocii au fost împărțiți în două tabere: 
„formaliştii”, printre care s-au numărat Haciaturian, Șostakovici şi Prokofiev — cei 
mai mari compozitori ai perioadei —, şi autorii „corecți” (compozitori mediocri, ca 
Hrenikov, Asafiev, Zaharov, care au obținut poziţii si faimă temporară). Haciaturian 
a perceput aceste evenimente ca o trădare din partea celor cu care a lucrat timp de 
multi ani. 

Suferințele unui popor pot defini în întregime viaţa, soarta individului, 
originile naționale, rădăcinile, problemele referitoare la identitatea națională 
devenind mult mai accentuate în cazul popoarelor sau naţiunilor persecutate de 
destin. Astfel, viața si creaţia lui Haciaturian devine exemplu al unei personalități, 
care, provenind dintr-o „minoritate”, a reușit să se integreze excepțional de bine în 
comunitate, însă a fost tratat nedrept si nu a fost prețuit conform valorii sale 
adevărate. Bineînţeles, situaţia s-a restabilit ulterior, iar Haciaturian şi-a ocupat 
poziţia binemeritată în societatea sovietică, însă această traumă a lăsat urme de 
neuitat în sufletul său. 


15 Andrei Jdanov era personajul-cheie în relaţia lui Stalin cu artiştii, cărora li se interzicea să scrie în afara 
normelor. 

Lucrări de muzicologie, XXXV /2, 2020 

105 


Agota Bodurian 
Aram Haciaturian — suflet armean în creația unui compozitor sovietic 


În ceea ce priveşte felul în care și-a trăit integrarea în societatea sovietică, este 
foarte interesant si faptul că majoritatea scrisorilor sale sunt scrise în limba rusă, 
uneori incluzând câteva cuvinte armene. Doar câteva scrisori rare sunt scrise în 
întregime în limba armeană. În același timp, articolele sale, scrise pentru diferitele 
ziare şi reviste, sunt în mod clar de factură patriotică. De exemplu, articolul său 
intitulat În Armenia este un jurnal de călătorie entuziast, care descrie diferite regiuni 
ale Armeniei, plin de mândrie faţă de națiunea si patria sa. 

Genocidul armean apare, de asemenea, în scrierile lui Haciaturian, desi tema 
a fost considerată „tabu” în Uniunea Sovietică la vremea respectivă. O astfel de 
relatare poate fi găsită, de exemplu, într-o scrisoare adresată muzicologului Margarit 
Arutiunian: ,(...) Armenii, în ciuda distrugerii în masă si a persecuției de către 
dușmani, au reușit să-şi menţină națiunea, limba, cultura si religia."!6 De asemenea, 
în unele interviuri, el vorbeşte despre genocid, considerându-l motivul pentru care 
părinții săi au fost nevoiţi să-și părăsească locuinţa și să vină în Tiflis. 

Din scrisoarea sa către producătorul de film si politicianul Gevork 
Ovanesyan (august 1949) reiese, iarăși, această dublă identitate artistică: „Un istoric 
onest, când începe să scrie istoria muzicii sovietice, sau istoria muzicii sovietice 
armene, un istoric onest [...] este obligat să spună: Dar, în orice caz, prima simfonie 
din istoria muzicii armene a fost scrisă de Haciaturian [...]" 7. 

În ciuda faptului că a trăit și a activat la Moscova, el a fost preocupat 
permanent de poziția pe care o ocupa în societatea armeană: în scrisoarea sa către 
compozitorul Edvard Mirzoyan din data de 16 februarie 1969, scrie că are impresia 
că oamenii (armenii) încep să îl uite. A continuat: „Armenia - patria mea! Oameni — 
da! Ei mereu m-au crescut și m-au iubit. Niciodată nu m-am gândit atât de mult la 
mine ca la un armean aşa cum o fac acum”'18. 

Din toate acestea, reiese clar că pentru Haciaturian a rămas întotdeauna 
important să fie primit și văzut în mod public ca un compozitor armean. În 1973, 
când, într-un ziar libanez armean, s-a publicat un articol în care autorul scria că 
Haciaturian se consideră ca fiind compozitor rus, acesta a reacţionat chiar furios: în 
scrisoarea adresată redacţiei a demonstrat că muzica sa este fondată înainte de toate 
pe muzica populară armeană și i-a numit pe Komitas și pe Spendiarian ca fiind 
maeştrii săi. Și-a enumerat vizitele lungi făcute în Armenia, modul în care a 
participat la viața muzicală armeană si chiar faptul că în Erevan există o stradă care 
îi poartă numele. 

Muzicologia armeană rezonează cu această atitudine a compozitorului 
însuşi: originile armene ale lui Haciaturian reprezintă un aspect important al 
discursului muzicologic. Se susține, în general, că el rămâne un fiu al poporului său 


16 Brigitta Davidjants, op. cit., p. 12. 
17 Ibidem. 

18 Ibidem. 

pentru totdeauna și că păstrase întotdeauna legătura cu Armenia Sovietică, în ciuda 
faptului că el nu a trăit niciodată acolo. 

De altfel, toti muzicologii leagă muzica lui Haciaturian cu experienţa din 
Transcaucaz, pe care o privesc ca pe un factor moștenit împreună cu sângele, existent 
deja în compoziţiile sale timpurii. Ei consideră că Haciaturian a adus în muzica 
europeană natura improvizatorică, combinaţiile și modelele ritmice caracteristice 
muzicii estice. În general muzica lui Haciaturian este prezentată ca o sinteză a 
tradițiilor estice și a muzicii europene. Potrivit lui Arutiunov, la scară mondială, 
Haciaturian a reprezentat nu numai muzica armeană, ci şi culturile muzicale din 
Transcaucaz, din Asia Centrală şi din Orientul Mijlociu, ca o uriașă zonă culturală 
complexă”. Într-adevăr, el a cercetat si a citat în creaţiile sale nu numai muzica 
armeană, ci şi pe cea a popoarelor învecinate din Caucaz. 

Haciaturian avea şi o identitate moscovită puternică, ce poate fi sesizată nu 
doar în muzica sa, dar şi în scrisorile sale. De exemplu, el încuraja mereu 
compozitorii caucazieni să studieze la Moscova. 

În același timp, el a contribuit la crearea școlii muzicale armene în sensul 
romantismului naţional și al orientalismului rusesc de secol al XIX-lea. În acest scop, 
el a subliniat permanent caracterul său armean. Nu s-a mărginit la caracterul 
armean, ci s-a construit pe sine mai amplu ca exponent al compozitorilor orientali 
ruși. 

Toate aceste relatări se reflectă nu doar în propriile scrieri și interviuri ale lui 
Haciaturian, ci şi în receptarea sa de către muzicologi armeni. 

Multi armeni rămân atașați de relatările istorice, care sprijină imaginea de 
sine vestică, adică oriental-rusească, ce se potrivea foarte bine cu politica culturală 
sovietică. Întrucât doresc să își menţină în același timp construcţia identitară 
armeană canonică, ei accentuează, de asemenea, originalitatea şi exotismul lor, iar 
întreita relatare despre Haciaturian este cel mai adecvat exemplu în acest sens. 


Concluzii 


Dintre toti compozitorii armeni și/sau sovietici, Aram Haciaturian a fost 
singurul care a devenit celebru şi recunoscut la nivel mondial, o personalitate plină 
de viață, spontană, „conjugată adesea cu măreţia, profunzimea si spiritul legendar 
dantesc”20. 

Arta sa se caracterizează printr-un profund respect şi un interes viu pentru 
muzica diferitelor naţiuni. Îşi păstrează caracterul armean, dar se folosește de 
muzica popoarelor vecine, caucaziene, si, în același timp, se manifestă ca un 
compozitor sovietic, moscovit devotat. În creația sa, „Haciaturian cuprinde o 


19 [dem, p. 13. 
2 Grigore Constantinescu, „Aram  Haciaturian, un mare nume străjuit de capodopere”, 
http://www.cimec.ro/Muzica/Cronici/GrConstantinescu408.html (vizualizat la data de 13.03.2020). 

expresie ce îmbină farmecul senzual al poporului armean, temperamental implicat 
în trăiri intense, la care se adaugă, însă, comportamentul artistului de un înalt 
profesionalism, cu un stil propriu, capabil a contribui la mozaicul de trăsături 
specifice secolului trecut. Inconfundabil, original și distinct prin modernitatea 
aliajelor sonore, în care recunoaștem un iz folcloric original, cu bogata sa 
ornamentatie, capriciozitatea ritmurilor, culoarea armoniilor, Haciaturian, prin 
cuprinzátoarea sa creatie, deosebit de variatá in planul genurilor muzicale, s-a impus 
cu autoritate în rândul compozitorilor sovietici reprezentativi ai epocii"?!. 

